Sharks ruk mat onder Griekwas se voete uit(Foto: Sharks/Facebook) Die damwal het vir 55 minute gehou, maar nadat Griekwas se Stefan Ungerer ŉ geelkaart gekry het, het die besoekers se stoom opgeraak en was dit blote eenrigtingverkeer. Die Sharks het Sondagmiddag op Kingspark ŉ redelik maklike oorwinning van 35-10 oor Griekwas in die sogenaamde voorbereidingsreeks behaal nadat die besoekers goeie weerstand gebied het in die eerste uur. Maar net soos die Gariep- en Vaaldam begin oorloop het na goeie reën was dit klaarpraat, want Griekwas kon nie die drieëvloed keer nie. Die Sharks se snellers het gedy, hulle het gapings geskep en op volle vaart gehardloop, want Griekwas kon nie meer al die gate toestop nie. Toe Griekwas se plaasvervanger Thinus De Beer, boonop nog ŉ geelkaart kry nadat hy ŉ teenstander gevaarlik in die lug gestamp het, was Griekwas uit op hul voete. Die vraag wat nou gevra word, hoeveel waarde die reeks vir ŉ span soos Griekwas inhou. Hul gebrek aan diepte is reeds in die Curriebekerreeks ontbloot en sonder genoeg geld kan hulle nie genoeg spelers koop nie. Aan die ander kant, as hul fiksheid en dissipline kan verbeter en hulle speel soos in die eerste uur, is daar tog hoop. Vir die Sharks was dit niks meer as ŉ goeie oefenlopie nie. Hulle het baie vaart agterlangs en onthou dat hul groot spelskepper Curwin Bosch, Sbu Nkosi en Lukhanyo Am nie gespeel het nie. Maar dit was maar ŉ swakkerige wedstryd, straks die swakste van almal die naweek. Dit was byna soos proewe met elke speler wat die oog probeer tref het. Punte: Haaie 35 (7): Drieë: Anthony Volmink, strafdrie (7 punte), Aphelele Fassi, Thaakir Abrahams, Jordan Chait. Doelskoppe: Manie Libbok (2), Chait (2). Griekwas 10 (10): Drie: Gideon van der Merwe. Doelskop: George Whitehead. Strafdoel: Whitehead.